
PERSONERNE: 


Fernandez, Konsul. 

Rosita, hans Datter. 

Alvar, hendes Frier. 

Chefen paa den danske Fregat. 
Wilhelm, Løjtnant i den danske Marine. 
Poul ) danske Søkadetter. 
Edward 

Den Næstkommanderende. 
Marineløjtnanter. 
Højbaadsmanden. 

Hovmesteren. 

Ole Sluproer. 

Jason 
Medea 


Herrer og Damer af spansk Herkomst. 
Orlogsmatroser, Jungmænd og Skibsdrenge. Negere. 


! sorte Tjenestefolk. 


Handlingen foregaar paa Kysten af det spanske Sydamerika ; 
første Akt hos Fernandez, anden Akt ombord i den danske 
Fregat. 


KARAKTERDANSE OG FORKLÆDNINGER. 


Første Akt. Negerdans. 

Anden Akt. Dans af Eskimoer. 
Dans af Kinesere. 
Dans af Bayaderer. 
Fandango. 
Krigsdans af Indianere, 
En Visekælling. 
Neptunus. 


INDLAGTE MUSIKNUMRE: 


Negerdans, efter Gottschalck. 
Krigsdans af Indianere, komponeret af Lumbye. 
Finale af Zden Akt, komponeret af Lincke. 


… lg 


FØRSTE AKT 


Skuepladsen forestiller Verandaen paa en pragtfuld Villa, med 
Udsigt til Rheden, hvor der ligger en dansk Fregat. 


FØRSTE SCENE 


ed Tæppets Opgang ses Rosita hvilende i en 

Hængekøje og omringet af Sorte. En ung Dame 
sidder ved Pianoet, til hvis Toner to andre Venin- 
der danser, idet de afvekslende løber fra Rosita til 
en Søofficer, der tegner den ovennævnte Gruppe. 

Wilhelm, den danske Marineløjtnant, har 
fuldendt Tegningen og viser den til Rosita, der 
skænker den sit Bifald og ønsker at eje den; men 
Wilhelm, der gerne selv vil beholde den, byder 
hende til Erstatning to andre Arbejder, nemlig et 
Billede af hans Fødeby København og et af det 
verdensberømte Øresund med Kronborg Slot. De 
unge Damer betragter med Henrykkelse disse Teg- 
ninger, og Rosita, der ved, hvilken Magt hun alle- 
rede udøver over den forelskede Sømand, ytrer med 
Hensigt en ubeskrivelig Længsel efter at se det 
fjerne Land. & 


» ANDEN SCENE 
Fernandez bringer Don Alvar, der over- 
rækker Rosita en Buket, som hun modtager med 
Elskværdighed. Fernandez forestiller Wilhelm 

og Alvar for hinanden, og begge føler sig lige over- 
for en Rival. Rosita har bemærket deres Stemning, 


der morer hende, og giver hende Anledning til nyt 
Koketteri. 


TREDJE SCENE 


Negeren Jason melder to ganske smaa Søoffi- 
cerer. Poul og Edward træder ind, hilser med An- 
stand og bringer en Indbydelse til et.Bal ombord i 
den danske Orlogsmand. Stor Glæde biandt Da- 
merne. Paavirket af Don Alvar ytrer Fernan- 
dez nogle Betænkeligheder, men Rosita har snart 
overvundet dem. Hun tager Wilhelms Arm, Da- 
merne bemægtiger sig de to Kadetter, og Alle iler ud 
for at berede sig til Festen. 


FJERDE SCENE 


Alvar forestiller sin tilkommende Svigerfader, 
hvor farlig den danske Søofficers Nærværelse kunde 
blive for deres Fremtidsplaner, men Fernandez 
søger at berolige ham og udtyder det Hele som barn- 
agtige Fantasier af Rosita — ,desuden rejser jo 
Wilhelm snart hjem igen; nu maa der ikke tænkes 
paa andet, end den forestaaende Lysttur." Han gaar. 


FEMTE SCENE 


Jason og Medea har meget travlt. Alvar, 
som bestandig er sysselsat med den Skinsyge, vil 
udspørge dem, men den Ene efter den Anden ser 
paa ham, viser de hvide Tænder, -ryster paa Hove- 

det -og smutter bort. Alvar er ude af sig selv af 
Harme og pønser paa Hævn over sin Rival. 

Medea kommer snart tilbage og bringer med 
en hemmelighedsfuld Mine en lille Æske fra hendes 
Frøken: den indeholder et Par Kastagnetter. Alvar 
trykker dem henrykt til sine Læber, lover at be- 
nytte dem til den skønne Dames Tjeneste og giver 
sig selv til at danse. 

De to Kadetter, der kommer i det samme, kan 
ikke lade være at have den forelskede Bolerodan- 
ser lidt til Bedste, men Alvar betragter dem med 
kold Grandezza og iler ud. 


SJETTE SCENE 


Poul og Edward betror hinanden de beru- 
sende Indtryk, de har modtaget af de fortryllende 
spanske Øjne; ,men — med Løjtnant Wilhelm er 
det meget galt fat." 

Sluproeren Ole bringer Posttasken, der gen- 
nemses med Heftighed. Der er Breve til Poul, til 
Løjtnanten, til ham selv og til flere af Kammera- 
terne, men intet til Edward. Sørgmodig sætter 
'denne sig hen til Klaveret og spiller uvilkaarlig Me- 
lodien til den bekendte Sang: 

Over Havet, hvis blaanende Spejl 

Hver en Skønhed gi”er dobbelt tilbage, 
Mine Længsler til hende mig drage, 
Hos min Moder jeg ser ingen Fejl. 
Hendes Blik gør mig modig og kæk, 
Hendes Navn faar mit Blod til at banke; 


Overalt, for min Sjæl, for min Tanke 
Staa de kære, de hellige Træk. 

Poul læser med Glæde og Rørelse et Brev fra 
en kærlig Moder; Edward skjuler sit Ansigt i sine 
Hænder. Da drøner fjerne Kanonskud — det er 
Fregatten, der saluterer — det danske Flag vajer 
festligt i den klare Luft — de unge Venner føler, at 
deres fælles Moder er dem nær, og styrter begejst- 
rede i hinandens Arme. 


SYVENDE SCENE 


Wilhelm kommer ind, fortvivlet over Rosi- 
tas Luner, og bemærker ikke Kadetterne, der nær- 
mer sig med militær Honnør. Poul rækker ham 
med en vigtig Mine et Brev — fra Hjemmet — fra 
hende! — Wilhelm studser og blegner. Den 
Ring, han bærer paa sin Finger, minder ham om 
hende, han i Lidenskabens Storm havde glemt. E d- 
ward, der gentager Sangens sidste Strofe, forøger 
hans Forvirring og Skamfuldhed, og han beder Poul 
at bevare Brevet for ham til et roligere Øjeblik. Selv 
tager han Ringen af Fingeren, og da han hører Nogen 
komme, putter han den i Brystlommen. Han vil bort- 
fjerne sig, men en uovervindelig Trolddom holder 
ham tilbage. 


OTTENDE SCENE 


Jason og Medea bringer Rejsetøjet. Rosita, 
i Baldragt, kommer ved Faderens Arm. Alvar mø- 
der i. spansk Nationaldragt, Fernandez i Konsuls- 
uniform. Selskabet samles til Afrejsen. Wilhelm 
tager sit Tørklæde op for at vinke til Sluproerne, men 

i det samme falder Ringen ud af Lommen og triller 
henad Gulvet. Jason tager den op og giver den til 
Rosita, der forgæves spørger efter Ejeren. Wil- 
helm har ikke Mod til at vedkende sig den, og da 
hun anser det for et Galanteri, binder hun Ringen til 
sin Vifte og tager Wilhelms Arm. 

Sluproerne afhenter Kufferter og Pakker, og 
Selskabet begiver sig afsted, Wilhelm lyksalig, Al- 
var fnysende af Vrede og Jalousi. 


NIENDE SCENE 


PoulogEdward ytrer deres Mishag over Løjt- 
nantens Opførsel. Jason og Medea, der har be- 
mærket, at Edward kan spille paa Klaver, vil nu 
benytte Herskabets Fraværelse til at, faa sig en lille 
Svingom, og overtaler den lille musikalske Søkadet 
til at spille en Dans for dem, som de udfører med 
inderlig Fornøjelse. Børnene kommer til med deres 
Trommer; to andre Negere slutter sig til dem, og Ly- 
stigheden stiger, indtil Ole afbryder Dansen for i 
største Hast at kalde Efternølerne til Stranden. Poul 
og Edward iler afsted med Ole, fulgt af Neger- 
familiens Jubel og Tak. 


ANDEN AKT 


Skuepladsen forestiller Agterdækket af en Fregat. Til højre og 

venstre Kanonporte, Vanter og Finkenetter; midt paa Scenen 

Nedgang til Batteriet; længere tilbage Mesanmasten, Rattet og 
Ruffet; i Forgrunden et festligt udsmykket Solsejl. 


FØRSTE SCENE 


Der er Stilhed paa Dækket; Ole staar lænet 
til en Kanon og læser sit Brev, medens andre Ma- 
troser skriver eller sidder tankefulde. Skildvagterne 
staar paa Falderebstrapperne, og Baadsmanden hol- 
der Udkig. 

Der stødes i Kvartermesterpiben, og Mandska- 
bet strømmer til fra alle Kanter. En Fest bebudes; 
der skal være Dans og Mummespil, og -fornemme 
Fremmede er budne ombord. Chefen, der møn- 
strer Besætningen, ytrer det Haab, at alle Mand vil 
ved Orden og god Disciplin gøre Flaget Ære. 

Officererne uddeler Rollerne og bestemmer, at 
det unge Mandskab skal agere Damer. En Kiste med 
brogede Dragter bæres frem, og Ole forestaar For- 
delingen af Kostumerne, der prøves under Latter og 
giver Anledning til overgiven Spøg. 

ANDEN SCENE 


Man hører Aareslag fra Chaluppen, der bringer 
de Fremmede. Der pibes til Falderebet, som besættes 
med behørig Ceremoni. Officererne, en galla, hjæl- 
per Herrer og Damer ombord, og Chefen byder dem 
velkommen. Rosita og Wilhelm er de sidste, og 
Alle flokker sig omkring den smukke Argentinerinde. 
Wilhelm er bleg og adspredt, og hans Kamme- 
rater bemærker, hvorledes hans Blikke svæver imel- 
lem Rosita og hendes forhadte Frier. Der bydes 
Forfriskninger, og Damerne tager Sæde under Sol- 
sejlet. 


TREDJE SCENE 


Trompeterne giver Signal til Festen. Fregattens 
Musikkorps sætter sig i Spidsen for et Optog af 
Sømænd, i hvis Midte Neptunus og de fire Vinde 
fremtræder i groteske Skikkelser. Under en munter 
Reel stedes to unge Kandidater til Navigations- 
Eksamen, men erholder kun maadelige Karakterer. 
-Neptunus træder ærbødig hen til Chefen og beder 
ham at vise den Kurs, der bør styres. Chefen gaar ind 
paa Spøgen, og viser paa Kortet: Buenos Ayres! 
I samme Øjeblik tones det argentinske Flag, og 
Nationalhymnen istemmes af Musiken. Dette Galan- 
teri bliver optaget med Begejstring af Gæsterne, der 
gør Gengæld ved et Léve for Hs. Maj. Kongen af 
Danmark. s 

FJERDE SCENE 


Efter en Kvadrille, der danses af Søofficerer og 
fremmede Herrer med deres Damer, følger en Række 
af Karakterdanse i følgende Forklædninger : 


1) EtEskimoisk Brudepar, fremstillet vedto Skibs- 
drenge. ! 


2) En pas de cinq i kinesisk Stil, ved tre spanske 
Herrer, samt Poul og Edward som Damer. 


3) En Dans af Bayaderer, ved Rositas Veninder. 


Denne Dans giver Anledning til en Skaal for 
Damerne, der udbringes af Chefen. 


FEMTE SCENE 


Kastagnetterne rasler, og Rosita, i andalusisk 
Kostume, træder ud af Kahytten, takker paa sine 
Landsmandsinders Vegne, og begynder at danse. 

4) en Fandango, hvori Don Alvar, Damerne 
og deres Kavalerer deltager. Rosita, der henriver 
Alle ved sin Ynde og Lethed, tager en Rose af sit Haar. 
og betegner den som Prisen for den bedste Danser. 
Herrerne kappes om at vinde den, da Løjtnant Wi l- 
helm pludselig i spansk Dragt stiller sig i de Kæm- 
pendes Række. Dansen antager nu mere og mere 
en dramatisk Form. Ingen af Medbejlerne vil give 
efter, og Rosita forstaar bestandig at oplive dem 
ved nyt Haab; endelig lover hun i sin Overgiven- 
hed at skænke Prisen til den, der bringer hendes 

Vifte tilbage, og med et let Sving kaster hun den 
overbord. ; 

Alle studser, men Wilhelm, der ligesom ved et 
Lynglimt erindrer sig, at et dyrebart Tegn hænger 
ved denne Vifte, betænker sig ikke længe, og tiltrods 
for hans Kammeraters Forestillinger springer han ud 
efter den. Almindelig Bevægelse, Ængstelighed og 
Forstemthed. 


SJETTE SCENE 


Endskønt baade Mandskab og Officerer anser 
Wilhelm for halv forrykt, jubler de dog ved at se 
ham komme op med Viften, som han har hentet fra 
Bølgerne. Han kaster en Kappe om sig, træder med 
Ridderlighed hen for den stolte Skønne og overræk- 
ker hende Viften, idet han med et betydningsfuldt 
Blik løser Ringen af Baandet og sætter den paa sin 
Finger. Rosita ser forlegen paa den omtvistede 
Rose, men Wilhelm betegner Alvar som den, der 
har vundet Dansens Pris, hilser med Værdighed og 
bortfjerner sig med Følelsen af, at han nu er fuld- 
kommen helbredet for sit farlige Sværmeri. 


SYVENDE SCENE 


En vild og skingrende Musik lader sig høre, og 
et nyt Optog kommer frem: det er Ole og fem af 
hans Kammerater. De udfører 


5) en Krigsdans af Indianere. 

Deres truende og lidenskabelige Gebærder forøger 
Rositas Sindsbevægelse, og hun anmoder sin Fader 
om at tænke paa Hjemrejsen. Under gensidige 
Høflighedsbeviser tages Afsked. Chefen beordrer 
Chaluppen til de Fremmedes Tjeneste og de forlader 
Fregatten ved Aften, medens der hænges farvede 
Lanterner omkring i det festligt smykkede Skib. 


OTTENDE SCENE 


Chefen og Officererne har taget Plads ovenpaa 
Ruffet, hvor de danner en gemytlig Klynge. Mand- 
skabet har faaet Lov at holde sig lystig paa Dækket. 
Højbaadsmanden, bestandig forklædt som Neptu- 
nus, serverer en Bolle Punsch; der klinkes og drik- 
kes Skaaler for de Kære i Hjemmet. I det samme hø- 
res en velbekendt Melodi nede fra Batteriet, og en 
københavnsk Visekælling (den forklædte Hovmester) 
titter op og føres i Triumf frem iblandt sine gamle 
Venner, drikker Punsch og uddeler Viser. Sangene 
ledsages af Dans og Kokettering. Munterheden'stiger, 
og snart bliver den populære Muse bestormet med 
paatrængende Hyldninger. Neptunus griber sin 
Trefork og paabyder Stilhed. En Skare groteske 
Havfruer stiger op fra begge Falderebstrapperne og 
danner en Krans omkring Masten. De vinker ad de 
brave Sømænd og søger at lokke dem til sig, men 
disse modstaar standhaftig. Paa et givet Tegn falder 
de fantastiske Dragter, og danske Bønderpiger fra 
Sjælland og Amager klapper i Hænderne ad de for- 
bavsede Matroser. Denne Scene har til musikalsk 
Motiv Visen : 


Fm mee 

Skønt du, o stolte Hav, 

Var mangen Sømands Grav, 
Elsker han dig. 

Men ser han Fødestavn, 
Staar han med udbredt Favn, 
Jubler sin Piges Navn, 

Er lykkelig. 


En brusende Lang-Engelsk afløser den alvorlige Sang, 
og de lystige Par svinger sig i hvirvlende Krese. 
Dansen afbrydes ved Toner fra Kysten — det er 
de Fremmede, der er komne i Land og viser deres 
Opmærksomhed imod de Danske ved at lade blæse: 

»Vift stolt paa Kodans Bølge 

Blodrøde Dannebrog." 
Alle lytter andagtsfuld til, og i dette Øjeblik træder 
Wilhelm, i Uniform, frem i Forgrunden. Han 
stanser bevæget og betragter den Ring, som han nær 
havde tabt. En lille Amagerpige gaar hen til ham 
og rækker ham et Brev. Det er Poul, der har 
grebet det rette Øjeblik, thi medens den fædre- 
landske Sang gentages i det Fjerne, læser og kysser 
Wilhelm de Linier, der atter bringer Fred og Lykke 
tilbage i hans Sjæl. 


NIENDE OG SIDSTE SCENE 
Paa Chefens Befaling tændes Glædesblus. Musi- 
ken falder ind med en stormende Galopade, og 
Dansen gaar med Jubel og Glæde paa Fregattens 
Dæk — fjernt fra Danmark. 
Tæppet falder. 


